Na osnovu člana 21 stav 1 Zakona o komunalnim djelatnostima („Službeni list CG“, br. 55/16, 74/16, 2/18 i 66/19) i člana 5 stav 3 Odluke o linijskom gradskom i prigradskom prevozu putnika na teritoriji Glavnog grada („Službeni list CG - Opštinski propisi“, broj 29/20), Komisija za povjeravanje obavljanja linijskog prevoza putnika na teritoriji Glavnog grada (u daljem tekstu: Komisija), objavljuje

**JAVNI OGLAS**

**ZA POVJERAVANJE OBAVLJANJA LINIJSKOG PREVOZA PUTNIKA U GRADSKIM I PRIGRADSKIM NASELJIMA NA TERITORIJI GLAVNOG GRADA**

**I** Obavljanje linijskog prevoza putnika u gradskim i prigradskim naseljima na teritoriji Glavnog grada može se povjeriti privrednom društvu sa svojstvom pravnog lica ili preduzetniku (u daljem tekstu: privredni subjekat) koji su registrovani u Centralnom registru privrednih subjekata za obavljanje prevoza putnika i ispunjavaju uslove u pogledu kadrovske i tehničke opremljenosti za obavljanje prevoza putnika na način kojim se zadovoljava kvalitet komunalne usluge i tehnički uslovi za opremu i sredstva.

**II** Vršilac komunalne djelatnosti linijskog prevoza putnika (u daljem tekstu: vršilac komunalne djelatnosti) treba da ima u svojini, zakupu ili stalnom korišćenju poslovni prostor (administrativni, radni i pomoćni i prostor za smještaj prevoznih sredstava) koji ispunjava uslove definisane građevinskim, tehničkim, protivpožarnim, sanitarnim i drugim propisima, o čemu dostavlja dokaz u roku od 90 dana od dana konačnosti odluke o izboru najpovoljnije ponude.

**III** Vršilac komunalne djelatnosti kadrovski treba da ima određen broj angažovanih zaposlenih lica koji omogućava nesmetano/optimalno obavljanje poslova. Kadrovska osposobljenost dokazuje se ugovorima o radu sa vozačima i drugim zaposlenima; ugovorima o poslovno tehničkoj saradnji; diplomama o stečenoj kvalifikaciji zaposlenih i drugih angažovanih lica i licencama zaposlenih, odnosno drugih angažovanih lica; o čemu se dostavlja dokaz u roku od 90 dana od dana konačnosti odluke o izboru najpovoljnije ponude. Pored zaposlenih neposredno vezanih za obavljanje djelatnosti, vršilac komunalne djelatnosti obezbjeđuje najmanje i sljedeći stručni kadar (kao stalno zaposlene ili angažovane sklapanjem poslovnih ugovora): jednog pravnika za obavljanje pravnih poslova VII1 ili VII2 nivoa kvalifikacija; jednog ekonomistu za obavljanje ekonomskih, računovodstvenih i finansijskih poslova ekonomske struke V nivoa, odnosno VII1 ili VII2 nivoa kvalifikacija; jedno lice odgovarajućeg smjera obrazovanja za obavljanje blagajničkih poslova IV1/V nivoa kvalifikacija ili diploma visokog obrazovanja VI nivoa kvalifikacija; jedno lice za obavljanje administrativno tehničkih poslova IV1 nivoa kvalifikacija ekonomskog, opšteg ili tehničkog smjera; jednog radnika I1 nivoa kvalifikacija na održavanju čistoće poslovnih prostorija i prevoznih sredstava; o čemu dostavlja dokaz u roku 90 dana od dana konačnosti odluke o izboru najpovoljnije ponude.

 **IV** Vršilac komunalne djelatnosti ne može angažovati podizvođača za obavljanje linijskog prevoza putnika.

**V** Na ovaj oglas privredni subjekat dostavlja dokaz da:

-nije pravosnažno osuđivan i da izvršni direktor nije pravosnažno osuđivan za neko od krivičnih djela sa obilježjima: kriminalnog udruživanja; stvaranja kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; utaja poreza i doprinosa; prevare; terorizma; finansiranja terorizma; terorističkog udruživanja; učestvovanja u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanja ropskog odnosa i prevoza lica u ropskom odnosu;

-je izmirio sve dospjele obaveze po osnovu poreza i doprinosa za penzijsko i zdravstveno osiguranje;

-je upisan u Centralni registar privrednih subjekata ili drugi odgovarajući registar u državi u kojoj privredni subjekat ima sjedište;

-posjeduje ovlašćenje za obavljanje djelatnosti (dozvola, licenca, odobrenje ili drugi akt) u skladu sa zakonom.

Privredni subjekat dostavlja dokaz:

-nadležnog organa izdatog na osnovu kaznene evidencije, u skladu sa propisima države u kojoj privredni subjekat ima sjedište odnosno u kojoj izvršni direktor ima prebivalište;

-organa uprave nadležnog za poslove naplate poreza odnosno nadležnog organa države u kojoj privredni subjekat ima sjedište (državne i lokalne uprave);

 -o registraciji u Centralnom registru privrednih subjekata ili drugom odgovarajućem registru, sa podacima o ovlašćenom licu privrednog subjekta;

 -licenca za obavljanje djelatnosti prevoza putnika izdata u skladu sa Zakonom o prevozu u drumskom saobraćaju (“Službeni list CG”, br. 71/17 i 67/19).

 Dokazi koji se odnose na kaznenu evidenciju, poreske obaveze i upis u Centralni registar privrednih subjekata moraju biti izdati najkasnije mjesec dana prije dana podnošenja prijave na ovaj oglas.

 **VI** Ekonomsko-finansijska sposobnost dokazuje se finansijskim iskazima za prethodne dvije godine, zavisno od dana osnivanja ili početka obavljanja djelatnosti, sa izvještajem ovlašćenog revizora u skladu sa zakonom kojim se uređuje revizija. Privredni subjekat u 2018. i 2019. godini treba da je ostvario prihod koji za dvije godine u zbirnom iznosu nije manji od 500.000,00 EUR, što se utvrđuje iz finansijskih iskaza.

 **VII** Dokazi po ovom oglasu dostavljaju se u originalu ili ovjerenoj kopiji.

**VIII** Kriterijumi za povjeravanje obavljanja linijskog prevoza putnika su starost prevoznih sredstava – 60 bodova i tip motora – 40 bodova.

**IX** Prevozno sredstvo kojim se obavlja linijski prevoz putnika treba da ispunjava uslove iz dokumentacije koja je sastavni dio ovog oglasa.

**X** Četvrte godine od dana stupanja na snagu ugovora o povjeravanju obavljanja linijskog prevoza putnika vršilac komunalne djelatnosti dužan je da obnovi do 30% voznog parka, čija je starost viša od sedam godina (za tip motora hibridni, električni i CNG) i viša od pet godina (za tip motora E6 i E5), na način što će izvršiti nabavku prevoznih sredstava koja posjeduju tehničke karakteristike određene ovim oglasom i čija je godina proizvodnje manja od sedam godina (za tip motora hibridni, električni i CNG) i manja od pet godina (za tip motora E6 i E5), računajući od godine u kojoj se vrši obnova voznog parka.

**XI** Glavni grad namjerava da tokom ove ili iduće godine izvrši nabavku prevoznih sredstava za obavljanje linijskog prevoza putnika koja će se dati na korišćenje vršiocu/ima komunalne djelatnosti kojem/ima je povjeren linijski prevoz putnika iz ovog oglasa i na osnovu čega će se umanjiti troškovi linijskog prevoza i umanjiti cijena za korisnike ove komunalne usluge shodno Uredbi o bližim elementima i metodologiji za određivanje cijena komunalne usluge (“Službeni list CG”, broj 55/20).

Ako Glavni grad izvrši nabavku prevoznih sredstava za obavljanje linijskog prevoza putnika, vršilac komunalne djelatnosti dužan je da koristi ta prevozna sredstva za obavljanje linijskog prevoza putnika na linijama iz Tarifne zone I i da prihvati umanjenje cijene za korisnike ove komunalne usluge koje ne može biti manje od 10% cijene iz Tarifne zone I.

Prava i obaveze Glavnog grada i vršioca komunalne djelatnosti, kojem se daju na korišćenje autobusi radi umanjenja troškova i umanjenja cijena linijskog prevoza za korisnike, uređuju se ugovorom na koji saglasnost daje Skupština Glavnog grada.

**XII** Sastavni dio ovog oglasa je dokumentacija koja sadrži bliže podatke i uslove iz Oglasa. Oglasna dokumentacija može se preuzeti svakog radnog dana u periodu od 13 do 15 časova u Sekretarijatu za saobraćaj Glavnog grada, Ulica Vasa Raičkovića bb, Podgorica. Na ime otkupa oglasne dokumentacije potrebno je uplatiti iznos od 100,00 EUR na račun Glavnog grada broj 540-2663-13 sa naznakom „Otkup oglasne dokumentacije - linijski prevoz putnika“.

**XIII** Dodatne informacije mogu se dobiti na telefone 020 235 185; 020 235 188; 020 675 654; na e-mail: pgprevoz@podgorica.me.

**XIV** Na omotu ponude navodi se naznaka: "JAVNI OGLAS ZA POVJERAVANJE OBAVLJANJA LINIJSKOG PREVOZA PUTNIKA U GRADSKIM I PRIGRADSKIM NASELJIMA NA TERITORIJI GLAVNOG GRADA - NE OTVARATI PRIJE ZVANIČNOG OTVARANJA"; adresa na koju se dostavlja ponuda: Glavni grad, Njegoševa ulica broj 20, Podgorica; naziv i adresa privrednog subjekta koji dostavlja ponudu.

**XV** Glavni grad ne snosi troškove koji su nastali povodom prijava na ovaj oglas, dostavljeni materijal se ne vraća i ostaje u arhivi Glavnog grada.

**XVI** Rok za podnošenje prijava je 30 dana od dana objavljivanja ovog oglasa na internet stranici Glavnog grada. Krajnji rok za podnošenje prijava je 11.10.2021. godine do 12.00 časova. Predajom prijave podrazumijeva se fizički prijem prijave od strane arhive Glavnog grada. Po prijemu prijave izdaje se potvrda koja označava datum i vrijeme prijema prijave. Neblagovremene prijave neće se razmatrati.

**XVII** Javno otvaranje ponuda po ovom oglasu biće održano dana 11.10.2021. godine, u 14.00 časova, u prostorijama Glavnog grada, Njegoševa ulica broj 20, Podgorica. Komisija će donijeti odluku po ovom oglasu u roku ne dužem od 90 dana od dana otvaranja ponuda.

**XVIII** Na osnovu odluke Komisije o izboru najpovoljnije ponude, gradonačelnik Glavnog grada zaključuje na period od deset godina ugovor o povjeravanju obavljanja linijskog prevoza putnika u gradskim i prigradskim naseljima na teritoriji Glavnog grada.

**XIX** Ovaj oglas objaviće se na internet stranici Glavnog grada (https://podgorica.me/) i u najmanje jednom dnevnom štampanom mediju koji izlazi na teritoriji Crne Gore.

Broj: 01-081/21-2157-2

Podgorica, 09.09.2021. godine

**KOMISIJA ZA POVJERAVANJE OBAVLJANJA**

**LINIJSKOG PREVOZA PUTNIKA NA TERITORIJI GLAVNOG GRADA**